Document ID: 31985R3147

*****
ΚΑΝΟΝΙΣΜΟΣ (ΕΟΚ) αριθ. 3147/85 ΤΗΣ ΕΠΙΤΡΟΠΗΣ
της 12ης Νοεμβρίου 1985
για τη δασμολογική ταξινόμηση ορισμένων μερών πουλερικών και την τροποποίηση του κανονισμού (ΕΟΚ) αριθ. 950/68 σχετικά με το Κοινό Δασμολόγιο
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2777/75 του Συμβουλίου της 29ης Οκτωβρίου 1975 περί κοινής οργανώσεως των αγορών στον τομέα του κρέατος πουλερικών (1), όπως τροποποιήθηκε τελευταία από την πράξη προσχωρήσεως της Ελλάδας, και ιδίως το άρθρο 3 και το άρθρο 5 παράγραφος 3,
Εκτιμώντας:
ότι διαπιστώθηκε πως μέρη πουλερικών, εν μέρει χωρίς κόκαλα, έλαβαν τελευταία σημαντική θέση στο διεθνές εμπόριο του κρέατος πουλερικών·
ότι το Κοινό Δασμολόγιο που είναι συνημμένο στον κανονισμό (ΕΟΚ) αριθ. 950/68 του Συμβουλίου (2), όπως τροποποιήθηκε τελευταία από τον κανονισμό (ΕΟΚ) αριθ. 3068/85 (3), κατατάσσει στη διάκριση 02.02 Β ΙΙ του Κοινού Δασμολογίου τα μέρη πουλερικών με κόκαλα·
ότι τα μέρη των πουλερικών εν μέρει χωρίς κόκαλα είναι φύσεως και αξίας διαφορετικής από εκείνα των μερών των πουλερικών ως έχουν, που υπάγονται στις διακρίσεις 02.02 Β ΙΙ α) έως 02.02 Β ΙΙ ε) του Κοινού Δασμολογίου, και ότι, κατά συνέπεια, είναι σκόπιμο να ταξινομηθούν τα μέρη των πουλερικών που είναι εν μέρει χωρίς κόκαλα στη διάκριση 02.02 Β ΙΙ ζ) του Κοινού Δασμολογίου·
ότι η ονοματολογία του δασμολογίου που προκύπτει από την εφαρμογή του κανονισμού (ΕΟΚ) αριθ. 2777/75 περιλαμβάνεται στο Κοινό Δασμολόγιο· ότι πρέπει, συνεπώς, να τροποποιηθεί·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Κρέατος Πουλερικών και Αυγών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Όσον αφορά την εφαρμογή των εισφορών στον τομέα του κρέατος πουλερικών:
1. Θεωρούνται ως «μέρη πουλερικών με κόκαλα», κατά την έννοια των διακρίσεων 02.02 Β ΙΙ α), Β ΙΙ β), Β ΙΙ γ), Β ΙΙ δ) και Β ΙΙ ε) του Κοινού Δασμολογίου, τα εν λόγω μέρη που περιλαμβάνουν και όλα τα κόκαλα.
2. Τα μέρη των πουλερικών που αναφέρονται στο σημείο 1, των οποίων μέρος των κοκάλων έχει αφαιρεθεί, υπάγονται στη διάκριση 02.02 Β ΙΙ ζ) του Κοινού Δασμολογίου.
Άρθρο 2
Η ακόλουθη συμπληρωματική σημείωση 7 προστίθεται στο κεφάλαιο 2 του Κοινού Δασμολογίου που είναι συνημμένο στον κανονισμό (ΕΟΚ) αριθ. 950/68:
«7. α) Θεωρούνται ως "μέρη πουλερικών με κόκαλα", κατά την έννοια των διακρίσεων 02.02 Β ΙΙ α), Β ΙΙ β), Β ΙΙ γ), Β ΙΙ δ) και Β ΙΙ ε), τα εν λόγω μέρη που περιλαμβάνουν και όλα τα κόκαλα.
β) Τα μέρη των πουλερικών που αναφέρονται στο στοιχείο α), των οποίων μέρος των κοκάλων έχει αφαιρεθεί, υπάγονται στη διάκριση 02.02 Β ΙΙ ζ).»
Άρθρο 3
Ο παρών κανονισμός αρχίζει να ισχύει την 1η Ιανουαρίου 1986.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Νοεμβρίου 1985.

Labels: 3
15
17